作者：张炎
词牌/韵律：台城路・齐天乐

paragraphs: 分明柳上春风眼，曾看少年人老。
雁拂沙黄，天垂海白，野艇谁家昏晓。
惊心梦觉。
谩慷慨悲歌，赋归不早。
想得相如，此时终是倦游了。
经行几度怨别，酒痕消未尽，空被花恼。
茂苑重来，竹溪深隐，还胜飘零多少。
羁怀顿扫。
尚识得妆楼，那回苏小。
寄语盟鸥，问春何处好。